Document ID: /roh_data/filtered/fineweb-2-filterrobots_roh.jsonl.gz/16888

Resultat istoric
Il politolog Claude Longchamp ha discurrì d'in resultat istoric. Per ina cumpart da gea ch'è pli bassa che 8% stoppian ins ir enavos quasi 100 onns.
Resultat dal Grischun
Las votantas ed ils votants dal Grischun din era cleramain na ad ina taglia sin energia. Na din 46’549 da las vuschs (93,1%) e 3’473 din gea.
«Gronda dischilussiun»
Tenor la scheffa da fracziun dals Verd-liberals Tiana Angelina Moser saja il na a l’iniziativa per ina taglia sin energia ina gronda dischillusiun. Che questa schleppa possia influenzar ils resultats da las elecziuns federalas na crai ella dentant betg. Il cler na a quest project, na saja betg in na a la partida, ha la scheffa da fracziun ditg sin dumonda da l’agentura da novitads sda.
Tge che l’iniziativa ha previs
L'iniziativa dal pievel «Taglia sin l’energia empè da la taglia sin la plivalur» vul introducir ina taglia sin purtaders d’energia betg regenerabels sco ieli mineral, gas, charvun u uran. Empè duai vegnir stritgada la taglia sin plivalur. La taglia sin l’energia duai esser uschè auta ch’i dat medem autas entradas sco ozendi cun la taglia sin la plivalur.